Αύγουστος του Λόιχτενμπεργκ

Ο Αύγουστος (γαλλ. Auguste, 9 Δεκεμβρίου 1810 - 28 Μαρτίου 1835) του Οίκου του Μπωαρναί ήταν ο 2ος δούκας του Λόιχτενμπεργκ και 2ος πρίγκιπας του Άιχστετ και με τον γάμο του έγινε βασιλικός σύζυγος της Πορτογαλίας και δούκας της Σάντα Κρουζ μεταξύ των ευγενών της Βραζιλίας.

Βιογραφία
Ο Αύγουστος Κάρολος Ευγένιος Ναπολέων ήταν το τρίτο παιδί και ο πρωτότοκος γιος του Εζέν ντε Μπωαρναί, Δούκα του Λόιχτενμπεργκ και Πρίγκιπα του Άιχστετ, και της Αυγούστας των Βίττελσμπαχ, κόρης του Μαξιμιλιανού Α΄ Ιωσήφ της Βαυαρίας. Γεννήθηκε στο Μιλάνο της Λομβαρδίας και αδέλφια του ήταν -μεταξύ άλλων- η Ιωσηφίνα (σύζυγος του Όσκαρ Α΄ της Σουηδίας), ο Μαξιμιλιανός (σύζυγος της Μαρίας Νικολάγιεβνας, πρώτης κόρης του Νικολάου Α΄ της Ρωσίας), κ.ά.

Δούκας του Λόιχτενμπεργκ
Το 1815 ο πατέρας του Ευγένιος είχε χάσει τους τίτλους ευγένειας που είχε από τον πατριό του, Ναπολέοντα Βοναπάρτη, την αντιβασιλεία της Ιταλίας και το Μεγάλο Δουκάτο της Φραγκφούρτης. Αντί γι' αυτά, το Συνέδριο της Βιέννης τού είχε υποσχεθεί ένα ανεξάρτητο πριγκιπάτο στην τελική συμφωνία, όμως ανέβαλε τη δημιουργία του· έτσι, ο Ευγένιος και τα αδέλφια του έμειναν χωρίς κληρονομία. Γι' αυτό, το 1817 ο πεθερός του, Μαξιμιλιανός Α΄ Ιωσήφ της Βαυαρίας, απένειμε στον Ευγένιο τον τίτλο του δούκα του Λόιχτενμπεργκ. Στον κενό αυτόν τίτλο τού πρόσθεσε την ιδιοκτησία του Άιχστατ ως προίκα, που την ονόμασε πριγκιπάτο. Όταν το 1824 ο Ευγένιος απεβίωσε, την ιδιοκτησία κληρονόμησε ο πρωτότοκος Αύγουστος.

Το 1831 ήταν ένας από τους τρεις υποψήφιους για τον θρόνο του νεοϊδρυθέντος Βελγίου. Οι Μεγάλες Δυνάμεις ανησυχούσαν για το ότι θα μπορούσε το Καθολικό αυτό βασίλειο να συμμαχήσει με το επίσης Καθολικό βασίλειο του Λουδοβίκου Φιλίππου της Γαλλίας, αλλά η διασύνδεση του Αυγούστου με τον Ναπολέοντα άμβλυναν τους φόβους τους. Στις εκλογές της Εθνικής Συνέλευσης του Βελγίου πρώτος ήταν ο Λουδοβίκος, Δούκας του Νεμούρ (γιος του Λουδοβίκου Φιλίππου), δεύτερος ο Αύγουστος και τρίτος ο Κάρολος Λουδοβίκος της Αυστρίας, Δούκας του Τέσσεν. Ωστόσο, κανένας δεν επέτυχε τον βελγικό θρόνο, που πήγε στον Λεοπόλδο της Σαξονίας-Κοβούργου-Γόθας.

Το 1829 συνόδευσε την αδελφή του, Αμαλία, στη Βραζιλία για το γάμο της με τον Πέτρο Α΄ της Βραζιλίας. Ο γαμπρός του τού έδωσε τον τίτλο του δούκα της Σάντα Κρουζ.

Το 1834 παντρεύτηκε τη δεκαπεντάχρονη Μαρία Β΄ της Πορτογαλίας, κόρη του Πέτρου και της πρώτης συζύγου του, Μαρίας Λεοπολδίνης της Αυστρίας. Ο πατέρας της είχε παραιτηθεί από τον πορτογαλικό θρόνο και εκείνη ήθελε να κάνει δυναστικό γάμο· παρότι ήταν αρραβωνιασμένη με το θείο της, δον Μιχαήλ, εκείνος πήρε το θρόνο με τη βία και ο αρραβώνας διαλύθηκε. Έτσι, παντρεύτηκε τον Αύγουστο, ο οποίος θεωρήθηκε ακίνδυνος λόγω έλλειψης δικαιώματος διαδοχής σε ισχυρό βασίλειο. Ο γάμος τους έγινε δια πληρεξουσίων στο Μόναχο και ενάμιση μήνα (Ιανουάριος 1835) μετά στη Λισαβώνα. Ο Αύγουστος έλαβε από τη Μαρία τον τίτλο του πρίγκιπα συζύγου της Πορτογαλίας.

Πέθανε δύο μήνες μετά το γάμο σε ηλικία 24 ετών από φυματίωση, αν και υπήρξαν πολλές φήμες περί δηλητηρίασης. Ενταφιάστηκε στο Βασιλικό Πάνθεον του Οίκου των Μπραγκάνσα.

Τον διαδέχθηκε ο αδελφός του, Μαξιμιλιανός, ως δούκας του Λόιχτενμπεργκ, ενώ το δουκάτο του Άιχστατ επέστρεψε στα χέρια του Βασιλιά της Βαυαρίας το 1855. Ένα χρόνο μετά το θάνατό του, η Μαρία παντρεύτηκε το Φερδινάνδο της Σαξονίας-Κοβούργου-Γόθας και απέκτησαν 11 παιδιά.

Οικογένεια
Νυμφεύτηκε το 1835 τη Μαρία Β΄ της Πορτογαλίας. Δεν απέκτησαν τέκνα.

Πηγές
 Marek, Miroslav. "A Beauharnais genealogy". Genealogυ.eu
 "A listing of the Ducal family of Leuchtenberg". Ducal family of Leuchtenberg

 Παραπομπές 

Κατηγορία:Οίκος του Μπωαρναί